Diari Oficial de la Generalitat Valenciana


Sumari del DOGV 8066, del 20-06-2017 (2017/5409)

RESOLUCIÓ de 5 de juny de 2017, de la directora general de Justícia, per la qual es resol la petició d'inscripció de la modificació dels Estatuts del Col·legi Oficial de Dietistes i Nutricionistes de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8066

Data del DOGV
:   20-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5409


Data del document
:   05-06-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 5 de juny de 2017, de la directora general de Justícia, per la qual es resol la petició d'inscripció de la modificació dels Estatuts del Col·legi Oficial de Dietistes i Nutricionistes de la Comunitat Valenciana. [2017/5409]  
Vist l'expedient de sol·licitud de modificació estatutària instruït a instàncies del Col·legi Oficial de Dietistes i Nutricionistes de la Comunitat Valenciana, inscrit amb el número 111 de la secció primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció de la modificació parcial del seus Estatuts en aquest registre, atenent els següents  
  
Fets  
  
Primer  
La presidenta del Col·legi Oficial de Dietistes i Nutricionistes de la Comunitat Valenciana va presentar, en data de 12 d'agost de 2016, la sol·licitud d'inscripció de la modificació parcial dels Estatuts del Col·legi Oficial de Dietistes i Nutricionistes de la Comunitat Valenciana, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon  
Amb data 9 de gener de 2017, el Servei d'Entitats Jurídiques de la Conselleria de Justícia, Administració Pública, Reformes Democràtiques i Llibertats Públiques va remetre ofici a l'esmentat col·legi, a fi que esmenaren la seua petició inicial.  
  
Tercer  
La presidenta del Col·legi Oficial de Dietistes i Nutricionistes de la Comunitat Valenciana va presentar, en data de 25 de gener de 2017, escrit d'esmena del seu anterior escrit de 12 d'agost de 2016, que és ampliat per mitjà d'un altre escrit posterior de 5 de gener de 2017.  
  
Quart  
Els actuals Estatuts del Col·legi Oficial de Dietistes i Nutricionistes de la Comunitat Valenciana van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana per Resolució de 22 de juliol de 2010, del director general de Justícia i Menor de la Conselleria de Justícia i Administracions Públiques (DOGV 6334, 17.08.2010).  
  
Cinqué  
La modificació parcial dels Estatuts del Col·legi Oficial de Dietistes i Nutricionistes de la Comunitat Valenciana va ser aprovada per l'Assemblea General del Col·legi el 15 de juliol de 2016, segons certificat de la secretària del Col·legi, amb el vistiplau de la presidenta, de data 14 de desembre de 2016.  
  
Sisé  
La modificació estatutària la inscripció de la qual se sol·licita es refereix al canvi de redacció dels articles 3, 6, 21, 24 i 25, 26, 28, 30, 33, 36. A la introducció d'un nou article, amb el número 32. La resta de l'articulat dels Estatuts manté la mateixa redacció, llevat que s'haja produït una nova renumeració a partir del nou article 32.  
Els articles modificats, i el de nova redacció, queden redactats literalment així:  
  
«Article 3. Àmbit del Col·legi  
1. L'àmbit d'actuació del CODiNuCoVa es correspon amb el del territori de la Comunitat Valenciana.  
2. El CODiNuCoVa tindrà la seua seu al carrer Mestre Rodrigo, 95, planta primera, porta A, codi postal 46403, a la ciutat de València, Espanya.  
L'assemblea general tindrà la competència per a modificar la ubicació del domicili concret.  
3. El Col·legi podrà tindre fins a tres delegacions provincials: la delegació provincial de València, amb seu i domicili a la ciutat de València; la delegació provincial d'Alacant, amb seu i domicili a la ciutat d'Alacant, i la delegació provincial de Castelló, amb seu i domicili a la ciutat de Castelló de la Plana. L'assemblea general decidirà, en el seu moment, la composició dels òrgans d'aquestes delegacions.  
  
  
Article 6. Competències dels i de les dietistes-nutricionistes  
A la fi de la seua formació universitària, com a persones titulades universitàries en nutrició humana i dietètica, el perfil i les competències professionals pròpies seran les especificades en el Perfil de les Competències del Titulat Universitari en Nutrició Humana i Dietètica. Document de consens febrer 2003. Document elaborat per la Conferència de Consens composta per representants de les universitats espanyoles que imparteixen els estudis universitaris de nutrició humana i dietètica i l'Associació Espanyola de Dietistes-Nutricionistes (AEDN): «Un/a dietista-nutricionista és un/a professional de la salut, amb titulació universitària, reconegut com un expert en alimentació, nutrició i dietètica, amb capacitat per a intervindre en l'alimentació d'una persona o grup, des dels següents àmbits d'actuació: la nutrició en la salut i en la malaltia, el consell dietètic, la investigació i la docència, la salut pública des dels organismes governamentals, les empreses del sector de l'alimentació, la restauració col·lectiva i social».  
A tot arreu on una adequada alimentació pot ajudar a millorar la qualitat de vida, els dietistes-nutricionistes ensenyen, investiguen, valoren, guien i aconsellen. La professió de dietista-nutricionista porta implícit en el seu exercici l'educació alimentària i nutricional en qualsevol dels camps on és possible exercir-la.  
La figura del dietista-nutricionista, sempre d'acord amb la societat en què desenvolupa la seua labor, actua en els següents àmbits amb funcions específiques de cadascun d'aquests:  
a) El dietista-nutricionista clínic actua sobre l'alimentació de la persona o grup de persones sanes o malaltes (en aquest cas després del diagnòstic mèdic), tenint en compte les necessitats fisiològiques (o patològiques si és el cas), preferències personals, socioeconòmiques, religioses i culturals.  
b) El dietista-nutricionista comunitari o de salut pública (prevenció i promoció de la salut) actua sobre la població en general, des d'entitats diverses, desenvolupant i participant en programes de polítiques alimentàries, de prevenció i salut en general, així com d'educació alimentària, dins del marc de la salut pública i la nutrició comunitària.  
  
c) El dietista-nutricionista en restauració col·lectiva participa en la gestió i en l'organització, vetla per la qualitat i la salubritat dels aliments durant tot el procés de producció. Forma al personal del servei d'alimentació en matèria de seguretat alimentària, planifica menús i valora l'equilibri nutricional de l'oferta alimentària.  
d) El dietista-nutricionista en la indústria assessora en la innovació de nous productes i en el màrqueting social relacionat amb l'alimentació.  
e) El dietista-nutricionista docent actua com a formador en centres públics i privats en què s'imparteixen coneixements sobre alimentació, nutrició i salut.  
f) El dietista-nutricionista investigador està capacitat per a integrar-se en un equip multidisciplinari d'investigació i desenvolupament. Potencia la investigació en l'àrea de l'alimentació, la nutrició i la salut.  
  
Article 21. La junta de govern  
1. La junta de govern és l'òrgan executiu, presidit pel president o presidenta i constituïda per un ple i una comissió permanent.  
2. El ple estarà integrat per tots els membres que conformen la junta de govern, la qual fixarà el seu mínim en cinc: un president o presidenta, un vicepresident o vicepresidenta, un tresorer o tresorera, un secretari o secretària, i un o una vocal. El nombre de membres de la junta de govern podrà ser superior a cinc però sempre serà un número imparell.  
3. La comissió permanent estarà integrada per: president o presidenta, el secretari o secretària i el tresorer o tresorera. En cas d'incloure punts en l'ordre del dia que afecten vocalies de la junta de govern, podran assistir els membres afectats amb dret a veu però sense vot.  
  
4. La junta de govern estarà facultada per a designar una persona amb funcions de coordinació i/o gestió del Col·legi amb càrrec remunerat. Aquest càrrec recaurà preferentment en la persona que ocupe la presidència o en un membre de la junta de govern o, a falta d'això, en un col·legiat o col·legiada. Com a última opció, podrà contractar-se una persona aliena al col·legi. Les funcions de coordinació o gestió estaran designades per la junta de govern.  
  
Article 24. Duració del mandat  
1. La duració del mandat de la junta de govern, sorgida de les eleccions, serà de quatre anys, excepte en el cas de moció de censura; o convocatòria anticipada d'eleccions per acord d'aquesta junta de govern o per no arribar al nombre mínim de membres establits per aquests estatuts.  
2. Els membres designats per a cobrir els llocs vacants de la junta de govern cessaran de forma ordinària quan ho faça la resta de la junta de govern per convocatòria d'eleccions.  
3. No hi ha limitació de mandats per als membres de la junta de govern.  
  
Article 25. Vacants i substitucions  
1. Si algun dels components de la junta de govern, excepte la presidència, cessa per qualsevol causa, aquesta junta de govern nomenarà la persona substituta que exercirà el càrrec durant el temps que reste del mandat.  
2. La baixa temporal de la presidència ha de ser coberta per la vicepresidència i porta amb si la substitució d'aquesta, d'entre els membres de la junta de govern, en cas de comptar només amb vicepresidència primera. Si hi ha una vicepresidència segona, aquesta substituirà la vicepresidència primera i així successivament. Una vegada esgotades totes les vicepresidències, l'última serà coberta d'entre els membres de la junta de govern.  
3. Si es produïra la vacant d'un nombre de membres de la junta de govern que fera impossible que aquesta quedara conformada per un mínim de cinc membres es convocaran eleccions en el termini de trenta dies naturals per a tots els càrrecs, promoguda per la resta de membres de la junta, els quals assumiran la responsabilitat del govern del Col·legi fins a l'elecció de la nova junta de govern. Sense perjudici que es puguen nomenar temporalment el nombre necessari de membres de la junta de govern que permeta desenvolupar el procés electoral amb les suficients garanties, i no comprometent el funcionament diari del col·legi.  
  
Article 26. Règim de funcionament  
1. La junta de govern podrà fer delegació parcial de facultats en la comissió permanent per a una major agilitat en l'exercici de les seues funcions.  
2. La junta de govern es reunirà ordinàriament una vegada cada dos mesos, sense perjudici que, quan els assumptes ho requerisquen, el president o presidenta dispose que tinga lloc amb major freqüència.  
3. Les convocatòries per a les reunions del ple de la junta de govern les farà el secretari o secretària amb el mandat previ del president o presidenta, almenys amb 10 dies naturals d'antelació. Les convocatòries es formularan per escrit, aniran acompanyades de l'ordre del dia corresponent i es comunicaran per qualsevol mitjà que permeta constatar la seua recepció a tots els membres de la junta de govern. Fora de l'ordre del dia, no podran tractar-se altres assumptes diferents dels que figuren en l'ordre del dia, llevat que estiguen presents tots els seus membres i acorden la inclusió d'altres temes. El president o presidenta podrà, no obstant això, convocar el ple, amb caràcter d'urgència, en qualsevol moment, quan les circumstàncies ho aconsellen.  
4. El president o presidenta dirigirà les discussions d'acord amb l'ordre del dia; determinarà els torns d'intervenció i, si ho considerara convenient o necessari, donarà per debatut l'assumpte, i el sotmetrà a votació. Queda a discreció del president o presidenta determinar si la votació ha de ser nominal o secreta.  
5. L'assistència necessària per a la constitució de la junta de govern i presa d'acords quedarà fixat en la meitat més un dels seus membres. Haurà d'estar present el president o presidenta, o aquell que legalment el substituïsca i el secretari o secretària, o aquell/a que legalment el substituïsca.   
6. El vot serà personal i indelegable.  
7. Els acords es prendran per majoria simple dels i de les assistents. En cas d'empat, decidirà el vot de qualitat de la presidència. En cada sessió de la junta de govern es procedirà a resoldre els assumptes que figuren en l'ordre del dia, i haurà d'aparéixer sempre en aquest com a últim punt, el de precs i preguntes, en què podrà acordar-se la inclusió de qualsevol punt de debat en l'ordre del dia de la següent reunió de la junta de govern. Els acords de la junta de govern es consignaran en les oportunes actes per ordre de dates en el llibre que es disposarà a aquest efecte i seran firmades pel president o presidenta i pel secretari o secretària.  
8. A les sessions de la junta de govern no podran assistir més que les persones que integren aquesta junta de govern o les que expressament siguen citades per aquesta. Així, també podrien assistir, puntualment, persones que treballen en comissions de treball o empleats, si n'hi ha.  
9. És obligatòria l'assistència a les reunions de la junta de govern. La falta d'assistència no justificada a tres sessions ordinàries en un any s'estimarà com a renúncia al càrrec, i seran substituïts de manera prevista en els Estatuts, para cadascun dels casos.  
10. La junta de govern podrà acordar la constitució de comissions delegades o informatives que considere convenient o oportú per al millor funcionament del Col·legi.  
11. Les deliberacions de la junta de govern seran secretes, per la qual cosa les decisions preses en aquesta, així com la informació sensible de què disposa, es transmetran quan aquesta, amb l'acord previ de la majoria més un dels seus membres constituïts, així ho decidisca.  
12. Per a aquells assumptes en què es requerisca, o siga aconsellable, que tots els membres de la junta de govern participen en la discussió i presa de decisions es podrà recórrer a mitjans telemàtics abans, durant o després de les sessions de la junta de govern i es consignaran aquests acords en l'acta de la sessió que tinga lloc immediatament després de dur a terme la consulta. L'anteriorment exposat, no eximeix a les persones col·legiades dels drets a la informació que s'estableix en l'article 11 d'aquests Estatuts, de manera que en cap cas es reservarà informació que puga ocasionar deslleialtat o greuge de la junta de govern amb les persones col·legiades.  
La figura encarregada de transmetre la informació serà el president o presidenta o qualsevol membre de la junta de govern en què aquest o aquesta, delegue aqueixa funció.  
  
Article 28. Funcions del vicepresident o de la vicepresidenta  
El vicepresident o vicepresidenta durà a terme totes aquelles funcions que li conferisca la presidència, i assumirà les d'aquesta en cas de malaltia o absència per qualsevol causa i respectant estrictament el torn assignat pel nombre ordinal que acompanya a cada vicepresidència.  
  
  
Article 30. Funcions del vicesecretari o vicesecretària  
El vicesecretari o vicesecretària, si n'hi haguera, durà a terme totes aquelles funcions que li encomane la junta de govern o li delegue el secretari o secretària, i assumirà les d'aquest o aquesta en cas de malaltia, vacant o absència per qualsevol causa.  
  
Article 32. Funcions del vicetresorer o vicetresorera  
El vicetresorer o vicetresorera, si n'hi haguera, durà a terme totes aquelles funcions que li encomane la junta de govern o li delegue el tresorer o tresorera, i assumirà les d'aquest o aquesta en cas de malaltia, vacant o absència per qualsevol causa.  
  
Article 33. Funcions de les vocalies  
1. Les vocalies exerciran les funcions que la junta de govern i els Estatuts els encomanen.  
2. Per a ordenar les vocalies, es tindrà en compte l'antiguitat de col·legiació i de pertinença a la junta de govern.  
  
Article 36. Procediment electoral  
1. Tindran dret a ser triades i a presentar candidatura totes les persones col·legiades al corrent de les seues obligacions col·legials i que complisquen els requisits indicats en l'article 22 d'aquests Estatuts.  
  
L'elecció dels membres de la junta de govern es farà per votació de l'assemblea general per mitjà de sufragi lliure i secret.  
Cada candidatura es presentarà per mitjà de llista tancada i completa de candidats. Les llistes hauran de contindre tants noms com càrrecs a triar numerats correlativament de l'u al número que corresponga.  
Juntament amb el nom dels candidats figurarà el càrrec a què opten, i podrà figurar, en el cas de les vocalies, les funcions a desenvolupar acordades per la candidatura. Ningú podrà exercir més d'un càrrec.  
2. La convocatòria d'eleccions haurà d'efectuar-la la junta de govern amb, almenys, quaranta-cinc dies naturals d'antelació a la data de celebració, i farà pública al mateix temps la llista de persones col·legiades amb dret de vot, que serà fixada en els taulers d'anuncis de la seu del Col·legi. La convocatòria d'eleccions es publicarà en un dels periòdics de major tirada en l'àmbit de la Comunitat.  
  
Els col·legiats i les col·legiades que desitgen formular alguna reclamació contra la llista d'electors hauran de formalitzar-la en el termini de cinc dies després d'haver sigut exposades. Aquestes reclamacions, hauran de ser resoltes per la junta de govern dins dels tres dies següents al de l'expiració del termini per a formular-les, i la resolució haurà de ser notificada a cada reclamant dins dels deu dies següents.  
Les llistes que continguen les candidatures, hauran de presentar-se en la secretaria del col·legi, degudament firmades pels seus integrants, vint dies abans que tinguen lloc les eleccions. La junta de govern haurà de fer pública la relació de les diferents candidatures dins dels cinc dies naturals següents, i a partir d'aqueix dia, podrà emetre's el vot per correu.  
3. Si l'elector o electora decideix exercitar el seu dret al vot per correu, podrà fer-ho per mitjà del procediment següent:  
a) Haurà d'omplir una sol·licitud, interessat en la documentació electoral: sobres i paperetes. A aquesta sol·licitud s'acompanyarà còpia del DNI, del passaport o NIE.  
b) Una vegada rebuda la sol·licitud, es comprovarà la inclusió de la persona col·legiada en el cens electoral, i tot seguit, s'enviarà per correu certificat la documentació electoral necessària per a votar per correu.  
c) El secretari o secretària del Col·legi confeccionarà una relació amb la còpia literal de les llistes presentades, i les remetrà als col·legiats i col·legiades amb les paperetes de vot corresponents i els sobres i instruccions per a l'emissió del vot per correu.  
d) L'elector o electora remetrà, a la mesa electoral, per correu certificat, un sobre on s'indique «per a les eleccions de la junta de govern del Col·legi Oficial de Dietistes i Nutricionistes de la Comunitat Valenciana» i votant: nom, cognoms, número de col·legiat o col·legiada i firma, que continga una còpia del document d'identificació i un sobre tancat amb la papereta de vot.  
S'admetran els sobres enviats a la seu col·legial (València) en les quaranta-huit hores anteriors a les votacions.  
e) El secretari o la secretària del Col·legi haurà de custodiar aquests sobres, sense obrir-los, fins al dia fixat per a les eleccions, moment en què els entregarà al secretari o secretària de la mesa electoral.  
f) El vot personal anul·larà el vot per correu, que serà destruït per la mesa electoral.  
4. En el cas que es presentara una sola llista, els seus integrants quedarien automàticament proclamats electes sense necessitat de procedir a la realització de cap votació.  
5. El dia fixat per a les eleccions, es constituirà en els locals i hora de la convocatòria, una mesa electoral que serà la que dirigisca la votació i les seues circumstàncies. Vint-i-cinc dies naturals abans de les eleccions es triaran, per insaculació, sis persones col·legiades per a cobrir la presidència, secretaria, vocalia i els seus corresponents vacants, de la mesa electoral per mitjà de sorteig davant de la presidència i secretaria del Col·legi.  
Les persones col·legiades, hauran de votar en el lloc i local designat a aquest efecte, que s'indicarà juntament amb la convocatòria. En la mesa electoral es trobarà l'urna, que oferirà suficients garanties. Constituïda la mesa electoral, la presidència indicarà l'inici de la votació, i a l'hora prevista per a finalitzar, es tancaran les portes de la sala i només podran votar els que es troben dins d'aquesta.  
Els i les votants utilitzaran exclusivament una papereta. Les paperetes seran de color blanc, en grandària DINA-5, amb font majúscula Arial 12, de color negre (automàtic) amb interlineat doble i la seua confecció anirà a càrrec del Col·legi. Prèvia identificació dels votants, s'entregarà la papereta al president o presidenta de la mesa, el qual la depositarà en l'urna, en presència del votant. El secretari o secretària de la taula assenyalarà en el cens electoral els que vagen depositant el seu vot.  
  
A continuació, i prèvia comprovació a la no-emissió del vot personal, s'introduiran dins de l'urna els vots que hagen arribat per correu amb els requisits establits en l'article 35.3 d'aquests Estatuts.  
  
6. Acabada la votació, es procedirà a l'escrutini. Seran declarades nul·les aquelles paperetes que continguen raspadures, ratllades o anotacions. Finalitzat l'escrutini, s'alçarà acta del resultat, que serà firmada per tots els membres de la taula, i que el president o presidenta d'aquesta farà pública.  
Els membres triats per a la junta de govern, prendran possessió dels càrrecs en un termini màxim de quinze dies naturals de la data de l'elecció. La junta de govern ixent, romandrà en funcions fins a aquest moment. El Col·legi comunicarà a la conselleria competent en matèria de col·legis professionals de la Comunitat Valenciana, la composició i càrrecs a exercir pels electes després de les primera reunió de la nova junta, i seguirà les formalitats legals corresponents.»  
Després de la renumeració dels articles del text estatutari, a partir de l'article 32, la nova numeració dels articles dels Estatuts aprovats per mitjà de la Resolució de 22 de juliol de 2010, és la que es transcriu, mantenint la mateixa redacció que tenien.  
«Article 33. Funcions de les vocalies.  
Article 34. Remuneració dels càrrecs  
Article 35. Composició, delimitació i funcions de les juntes provincials  
Article 36. Procediment electoral  
Article 37. Règim econòmic del Col·legi  
Article 38. Recursos del Col·legi  
Article 39. Pressupost i administració del Col·legi  
Article 40. Dissolució o reestructuració del Col·legi  
Article 41. Règim disciplinari  
Article 42. Expedient disciplinari  
Article 43. Sancions  
Article 44. Prescripció de faltes i sancions  
Article 45. Règim honorífic  
Article 46. Règim d'impugnació  
Article 47. Dissolució o extinció.»  
  
Fonaments de dret  
  
Primer  
Una vegada revisada la sol·licitud de modificació parcial dels Estatuts del Col·legi Oficial de Dietistes i Nutricionistes de la Comunitat Valenciana, aquests contenen totes les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon  
La modificació estatutària ha sigut aprovada amb els requisits i formalitats previstos en l'esmentat article i en els mateixos Estatuts del col·legi.  
  
Tercer  
L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques, competent perquè així ho disposa l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals, amb les seues modificacions posteriors, en els seus preceptes bàsics; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com dels articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i la resta de disposicions complementàries de pertinent aplicació, es dicta la resolució següent:  
  
Primer  
Inscriure la modificació parcial dels Estatuts del Col·legi Oficial Oficial de Dietistes i Nutricionistes de la Comunitat Valenciana, en el Registre de Col·legis Professionals i de Consells Valencians Professionals de la Comunitat Valenciana, en els termes recollits en el fet sisé.  
  
  
Segon  
Publicar la present resolució en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 5 de juny de 2017.- La directora general de Justícia: Verónica López Ramón.